IR-REGOLAMENT TAL-KUMMISSIJONI (KE) Nru 958/96
tat-30 ta' Mejju 1996
li jemenda r-Regolament (KE) Nru 1431/94 li jistabbilixxi regoli ddettaljati sabiex jiġu applikati, fis-settur tal-laħam tat-tjur, l-arranġamenti tal-importazzjonijiet ipprovduti fir-Regolament tal-Kunsill (KE) Nru 774/94
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 774/94 tad-29 ta' Marzu 1994 li jiftaħ u jipprovdi għall-amministrazzjoni ta' ċerti kwoti ta' tariffa Komunitarja għal-laħam taċ-ċanga ta' kwalità għolja, u għal laħam tal-majjal, il-laħam tat-tjur, il-qamħ u l-maħlut, u tipi tan-nuħħala, il-frak iebes tal-qamħ u fdalijiet oħra ([1]), kif emendat bir-Regolament tal-Kummissjoni (KE) Nru 2198/95 ([2]), u b'mod partikulari l-Artikolu 7 tiegħu,
Wara li kkunsidrat ir-Regolament tal-Kummissjoni (KE) Nru 3290/94 tat-22 ta' Diċembru 1994 dwar l-aġġustamenti u l-arranġamenti transitorji meħtieġa fis-settur tal-biedja sabiex jiġu implimentati l-ftehiimijiet konklużi matul in-negozjati kummerċjali plurilaterali tar-Round ta' l-Urugwaj ([3]), u b'mod partikolari Artikolu 3 (1) tiegħu,
Billi r-Regolament tal-Kummissjoni (KE) Nru 1431/94([4]), kif l-aħħar emendat bir-Regolament (KE) Nru 2916/95 ([5]), jistabbilixxi regoli ddettaljati, fis-settur tal-laħam tat-tjur, għall-arranġamenti ta' l-importazzjonijiet ipprovvduti fir-Regolament (KE) Nru 774/94;
Billi, bil-ħsieb li jiġu pprevenuti l-ispekulazzjonijiet u fid-dawl ta' l-esperjenza miksuba, b'mod speċjali fejn jirrigwarda n-numru kbir ta' l-applikanti, iridu jiġu emendati l-kondizzjonijiet sabiex jinkiseb aċċess għall-arranġamenti hekk illi jiġu esklużi l-operaturi li ma jkollhomx il-ħsieb li jużaw il-liċenzji sabiex jaqdu l-ħtiġiet tagħhom infushom;
Billi l-perjodu taż-żmien tal-validità tal-liċenzji jippermetti lill-importaturi li jissottomettu l-applikazzjonijiet tagħhom matul l-ewwel għaxart ijiem ta' kull kwart tas-sena;
Billi l-Kumitat ta'Ġestjoni tal-Laħam tat-Tjur u tal-Bajd ma tax opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1431/94 huwa hawnhekk emendat kif ġej:
1. L-Artikolu 3 (a) jiġi mibdul b'dan li ġej:
'(a) l-applikanti għal-liċenzji ta' l-importazzjoni jridu jkunu persuni naturali jew legali li, fil-waqt li jissottomettu l-applikazzjonijiet, jistgħu jipprovaw għas-sodisfazzjon ta' l-awtoritajiet kompetenti ta' l-Istati Membri li impurtaw mhux inqas minn 100 tunnellata metrika (piż tal-prodott) tal-prodotti li jidħlu fil-kodiċi tan-NM 0207, 1602 31, 1602 32 u 1602 39 f'kull waħda mis-sentejn kalendarji ta' qabel. Madankollu, l-istabbilimenti tal-bejgħ bl-imnut u r-ristoranti li jbiegħu l-prodotti tagħhom lill-aħħar konsumatur huma esklużi mill-benefiċċji ta' din is-sistema.';
2. L-ewwel subparagrafu ta' l-Artikolu 4 (1) jiġi mibdul b'dan li ġej:
'L-applikazzjonijiet għal-liċenzji jistgħu jiġu ddepożitati biss fl-ewwel għaxart ijiem ta' kull perjodu taż-żmien speċifikat fl-Artikolu 2.'
Artikolu 2
Dan ir-Regolament għandu jidħol fis-seħħ fl-1 ta' Ġunju 1996.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul Brussel, it-30 ta' Mejju 1996.